**Ministru kabineta noteikumu projekta "Grozījumi Ministru kabineta 2009. gada 13. oktobra noteikumos Nr. 1184 "Publiskās un privātās partnerības līgumu reģistrācijas un uzskaites kārtība"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva, ņemot vērā likumā "Grozījumi likumā "Par Latvijas Republikas Uzņēmumu reģistru"" (turpmāk - Likums), kas stājās spēkā 2017. gada 1. maijā noteikto regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Publiskās un privātās partnerības līgumu reģistrā (turpmāk - līgumu reģistrs) saņemto dokumentu un datu apstrādes procedūru pilnveidošana.**  Līdz Likuma spēkā stāšanās brīdim 2017. gada 1. maijā bija spēkā kārtība, ka Uzņēmumu reģistra vestajos reģistros iesniedzamo veidlapu paraugus (ne vien veidlapu saturu, bet arī dizainu) noteica 15 Ministru kabineta noteikumi, ar kuriem kopumā apstiprinātas 114 veidlapas, tajā skaitā uz Publiskās un privātās partnerības likuma 69. panta otrās daļas pamata izdotie Ministru kabineta 2009. gada 13. oktobra noteikumi Nr. 1184 "Publiskās un privātās partnerības līgumu reģistrācijas un uzskaites kārtība" (turpmāk – Noteikumi) nosaka ierakstu izdarīšanai līgumu reģistrā iesniedzamās 3 pieteikumu veidlapas.  Līdz ar Likuma spēkā stāšanos tika izslēgti likumā "Par Latvijas Republikas Uzņēmumu reģistru" noteiktie deleģējumi Ministru kabinetam apstiprināt pieteikumu veidlapas, kas iesniedzamas ierakstu izdarīšanai reliģisko organizāciju un to iestāžu reģistrā, maksātnespējas reģistrā un uzņēmumu reģistra žurnālā.  Līdzīga satura grozījumi, nodrošinot vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, veikti un veicami arī citos likumos un Ministru kabineta noteikumos, kuros noteiktas ierakstu izdarīšanai Uzņēmumu reģistra vestajos reģistros iesniedzamās veidlapas. Deleģējuma Ministru kabinetam apstiprināt pieteikumu veidlapas izslēgšanas pamatā ir mērķis:  1) samazināt klientiem administratīvo slogu ierakstu veikšanā;  2) novērst pārpratumus, kad nav paspēts izdarīt grozījumus attiecīgos Ministru kabineta noteikumos;  3) nodrošināt iespēju ieviest Uzņēmumu reģistrā ienākošo pieteikumu elektronisku apstrādi.  Tā kā vairākas pieteikumos norādāmās ziņas ir vienādas visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem, lai nedublētu regulējumu, Likums paredz šīs ziņas noteikt likumā "Par Latvijas Republikas Uzņēmumu reģistru" kā normatīvajā aktā, kas piemērojams visos gadījumos, kad tiek iesniegti pieteikumi Uzņēmumu reģistram.  Šīs ziņas ir:  1) tiesību subjektu vai juridisko faktu identificējoša informācija;  2) norādāmās ziņas par pievienojamajiem dokumentiem;  3) informācija par valsts nodevas samaksu;  4) informācija par maksas par publikāciju oficiālajā izdevumā "Latvijas Vēstnesis" samaksu;  5) informācija par lēmuma saņemšanas veidu;  6) kontaktinformācija saziņai.  Savukārt specifiskas pieteikumu veidlapās norādāmās ziņas ierakstu izdarīšanai vai dokumentu reģistrācijai (pievienošanai lietai) līgumu reģistrā nosakāmas Noteikumos, kuri regulē ierakstu izdarīšanu līgumu reģistrā.  Šāda tiesiskā regulējuma rezultātā tiesību subjektiem, kas iesniegs pieteikumus ierakstu izdarīšanai līgumu reģistrā vai dokumentu pievienošanai reģistrācijas lietai norādāmās ziņas būs noteiktas likuma "Par Latvijas Republikas Uzņēmumu reģistru" regulējumā un Noteikumos. Piesakot sākotnējos ierakstus līgumu reģistrā būs norādāmas visas ziņas, kas sākotnēji ierakstāmas līgumu reģistrā, savukārt iesniedzot pieteikumu par izmaiņu ierakstīšanu līgumu reģistrā, tikai jaunās ziņas atbilstoši Noteikumos noteiktajam ieraksta saturam. Vienlaikus Uzņēmumu reģistram iesniedzamajiem pieteikumiem jāatbilst arī normatīvo aktu prasībām attiecībā uz dokumentu juridisko spēku un formu.  Norādāmo ziņu apkopošana vienuviet savukārt iespējama, Uzņēmumu reģistram nodrošinot pieteikumu veidlapu pieejamību, gan klātienē Uzņēmumu reģistra telpās, gan elektroniskajā vidē. Atbilstoši valsts pārvaldes iestāžu, klientu u.c. pamatotiem ieteikumiem pieteikumu veidlapas tiks uzlabotas ar papildinājumiem, kuri padarīs Uzņēmumu reģistra klientiem veidlapu aizpildīšanu saprotamāku un Uzņēmumu reģistra sniegtos pakalpojumus pieejamākus.  **2. Kļūdu labošana Uzņēmumu reģistra ierakstos.**  Noteikumu 21., 22. un 23. punktā noteikta kārtība, kādā tiek veikti pārrakstīšanās kļūdu labojumi līgumu reģistrā.  Lai vienveidotu praksi kļūdu labošanas gadījumos, kā arī nepieciešamības gadījumā to varētu piemērot citiem Uzņēmumu reģistra vestajiem reģistriem, kuriem šāda kārtība nav noteikta, likuma "Par Latvijas Republikas Uzņēmumu reģistru" 4.13 pantā, kas stājās spēkā 2017. gada 1. maijā, tika noteikts atbilstošs regulējums, to vienādojot attiecībā uz visiem Uzņēmumu reģistra vestajiem reģistriem.  Tāpat attiecībā uz visiem Uzņēmumu reģistra vestajiem reģistriem tika attiecināta kārtība, ka acīmredzamas kļūdas Uzņēmumu reģistra valsts notārs labo, nesūtot paziņojumu tiesību subjektam un negaidot tiesību subjekta termiņā celtus iebildumus. Par acīmredzamām kļūdām uzskatāmi gadījumi, kad kļūdainais ieraksts ir nepārprotams, viedokļa prasīšana tiesību subjektam būtu bezjēdzīga un tiesību subjektu apgrūtinoša, kā arī no iesniegtajiem dokumentiem nerodas pretrunas par ieraksta saturu.  Ievērojot minēto, nepieciešams pieņemt grozījumus Noteikumos (turpmāk – Projekts) un svītrot Noteikumos noteiktās pieteikumu veidlapas ieraksta izdarīšanai līgumu reģistrā, kā arī normas attiecībā uz kļūdu labošanu līgumu reģistrā.  **3. Lēmumu paziņošana.**  Šobrīd Noteikumu 19. punktā noteikts, ka attiecīgo Uzņēmumu reģistra valsts notāra lēmumu nosūta publiskā partnera pārstāvim un privātajam partnerim triju darbdienu laikā no lēmuma pieņemšanas dienas, ja vien pieteikumā nav norādīts, ka publiskā partnera pārstāvis vai privātais partneris, vai publiskā partnera pārstāvja vai privātā partnera pilnvarotā persona lēmumu Uzņēmumu reģistrā vēlas saņemt personīgi. Līdz ar Likuma spēkā stāšanos likuma "Par Latvijas Republikas Uzņēmumu reģistru" 4.4 panta piektās daļas 4. punktā noteikts, ka ieraksta izdarīšanai Uzņēmumu reģistra vestajos reģistros vai dokumentu pievienošanai reģistrācijas lietai iesniedz pieteikumu, kurā norāda attiecīgo tiesību subjektu vai juridisko faktu regulējošos normatīvajos aktos noteiktās ziņas par Uzņēmumu reģistra vestajos reģistros reģistrējamiem un reģistrētiem tiesību subjektiem vai juridiskajiem faktiem, kā arī citastarp veidu, kādā tiks saņemts Uzņēmumu reģistra valsts notāra lēmums. Uzņēmumu reģistrs lēmumus nosūta Paziņošanas likumā (no 2020. gada Oficiālās elektroniskās adreses likumā) noteiktajā kārtībā. Norādāms, ka pieteikumus ieraksta izdarīšanai līgumu reģistrā, jāparaksta gan publiskā partnera, gan privātā partnera pārstāvim, līdz ar to abas personas var katra norādīt sev izdevīgāko lēmuma paziņošanas veidu. Ievērojot minēto, kā arī ņemot vērā, ka Uzņēmumu reģistra valsts notāru lēmumu paziņošanas kārtība lietderības apsvērumu dēļ būtu vienādojama attiecībā uz visiem Uzņēmumu reģistra vestajiem reģistriem, Noteikumos svītrojams 19. punktā noteiktais izņēmums attiecībā uz lēmuma paziņošanas veidu, vienlaikus saglabājot regulējumu attiecībā uz lēmuma paziņošanas adresātiem un termiņu. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecināms uz personām, kuras iesniegs pieteikumus ierakstu izdarīšanai Uzņēmumu reģistra vestajā līgumu reģistrā. Uz 2017. gada 13. martu līgumu reģistrā ieraksti izdarīti par 4 publiskās un privātās partnerības un 54 koncesijas līgumiem, kas normatīvajos aktos noteiktajā kārtībā nav izslēgti no līgumu reģistra. |
| 2. | Tiesiskā regulējuma ietekme uz tautsaimniecību un administratīvo slogu | Projektā paredzēto grozījumu spēkā stāšanās rezultātā samazināsies administratīvais slogs tiesību subjektiem, kuri pieteiks ieraksta izdarīšanu līgumu reģistrā, kuriem turpmāk nebūs jāsaskaras ar nepilnīgām pieteikumu veidlapām un pašiem jāvērtē to saturs, gadījumos, ja veidlapas nav bijis iespējams laikā aktualizēt strauju normatīvo aktu grozījumu rezultātā. Tāpat Uzņēmumu reģistram atbilstoši klientu ieteikumiem būs iespēja operatīvi papildināt pieteikumu veidlapu paraugus ar fakultatīvi norādāmu informāciju, kas atvieglos klientiem veidlapu aizpildīšanu un Uzņēmumu reģistra sniegto pakalpojumu pieejamību. |
| 3. | Administratīvo izmaksu monetārs novērtējums | Projekts neparedz jaunu informācijas sniegšanas pienākumu, līdz ar to jaunas administratīvās izmaksas neveidosies. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka Projekts paredz ieviest Likumā jau noteikto regulējumu sabiedrība pēc būtības jau tika informēta par konkrēto Projektā paredzēto regulējumu, Likuma izstrādes gaitā. |
| 2. | Sabiedrības līdzdalība projekta izstrādē | Projekts nemaina tiesības un pienākumus sabiedrības mērķgrupām, līdz ar to sabiedrības līdzdalība nebija nepieciešama. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Letiņa 67031734

Laima.Letina@ur.gov.lv